Δήμητρα Καλέντζου

Η Δήμητρα (Τούλα) Καλέντζου (Αθήνα, 3 Ιανουαρίου 1978) είναι Ελληνίδα πρώην διεθνής καλαθοσφαιρίστρια. Διαθέτοντας ύψος 1,76 μέτρα αγωνιζόταν στη θέση Πόιντ γκαρντ, αποτελώντας μια από τις σημαντικότερες καλαθοσφαιρίστριες της εποχής της. Σε μια καριέρα που διήρκησε 23 χρόνια, αγωνίστηκε σε 5 ομάδες στο Ελληνικό πρωτάθλημα καταφέρνοντας να κερδίσει συνολικά 17 τρόπαια, ανάμεσα στα οποία είναι το Τριπλ Κράουν με την ομάδα του Αθηναϊκού το 2010. Υπήρξε μέλος της Εθνικής γυναικών με την οποία αγωνίστηκε για είκοσι χρόνια σε μεγάλες διεθνείς διοργανώσεις (Ολυμπιακοί Αγώνες, Ευρωμπάσκετ, Παγκόσμιο Πρωτάθλημα), ούσα και για μεγάλο διάστημα αρχηγός της ομάδας.

 Η Καλέντζου γεννήθηκε στην Αθήνα και ξεκίνησε την επαγγελματική της καριέρα στην ομάδα του Α.Ο. Παγκρατίου με τον οποίο αγωνίστηκε στην Α1 Εθνική Κατηγορία κατά την περίοδο 1993-1997. Ακολούθησε η μεταγραφή της στον Παναθηναϊκό με τα χρώματα του οποίου κατέκτησε δύο Πρωταθλήματα Ελλάδος (1998 · 2000) και ένα Κύπελλο Ελλάδος (2000). Το 2003 φόρεσε τα χρώματα του Σπόρτιγκ Αθηνών με τον οποίο κατέκτησε ένα Πρωτάθλημα (2004) και ένα Κύπελλο (2005).Το 2006 αποκτήθηκε από την ομάδα των Εσπερίδων Καλλιθέας η οποία υπήρξε εξίσου επιτυχημένη συγκυρία. Μαζί κατέκτησαν ένα Πρωτάθλημα (2008) και τρία Κύπελλα (2007 · 2008 · 2009). Το καλοκαίρι του 2009 έλαβε μεταγραφή στην ομάδα του Αθηναϊκού, ομάδα με την οποία κατέκτησε το Τριπλ Κράουν, δηλαδή το Πρωτάθλημα, το Κύπελλο και το EuroCup, για το 2010. Μάλιστα η ομάδα του Αθηναϊκού κατέκτησε μια θέση στο βιβλίο Γκίνες, εκτοπίζοντας το προηγούμενο ρεκόρ που κατείχε η γυναικεία ομάδα μπάσκετ του πανεπιστημίου Κονέκτικατ αφού έφτασε τις 91 σερί νίκες. Το καλοκαίρι του ίδιου έτους ανανέωσε το συμβόλαιό της.Το 2012 επέστρεψε στον Παναθηναϊκό υπογράφοντας συμβόλαιο διάρκειας ενός έτους, κατακτώντας παράλληλα τον τίτλο του πρωταθλητή για το 2013. Το 2015 ανανέωσε μέχρι το 2016. Παρέμεινε και αγωνίστηκε με τη φανέλα του Παναθηναϊκού ούσα η ιστορική αρχηγός της ομάδας έως το 2016 οπότε και αποσύρθηκε από την ενεργό δράση.Στο ενεργητικό της διαθέτει, όπως προαναφέρθηκε 7 Κύπελλα Ελλάδας, κάτι που την καθιστά την πολυνίκη του θεσμού. Είναι δε δεύτερη σε συμμετοχές σε τελικούς Κυπέλλου, 10 στο σύνολο. Κατέχει επίσης και το ρεκόρ συνόλου πόντων στο θεσμό, με 1115 στο σύνολο, ενώ κατέχει και το ρεκόρ εύστοχων τριπόντων μέχρι σήμερα σε τελικούς με 13. Επίσης έχει αναδειχθεί δύο χρονιές MVP του τελικού. Σημαντική είναι και η συμβολή της Καλέντζου στην Εθνική Ελλάδος. Αποτελεί κομμάτι της από το 1993 που κλήθηκε σε ηλικία μόλις 15 χρόνων. Έχει συνολικά 226 συμμετοχές στις Εθνικές Ομάδες εκ των οποίων 186 στην Γυναικών, 5 στη Νέων Γυναικών και 35 στη Νεανίδων. Επίσης είχε διατελέσει αρχηγός της Εθνικής Γυναικών από το 2008 μέχρι και την τελευταία της συμμετοχή το 2013. Έχει συμμετάσχει στους Μεσογειακούς Αγώνες του 1997, καθώς και στους Θερινούς Ολυμπιακούς Αγώνες 2004 στην Αθήνα. Επίσης έχει αποτελέσει μέλος των ομάδων που έλαβαν μέρος στο Ευρωπαϊκό Πρωτάθλημα Καλαθοσφαίρισης (EuroBasket) του 2005, 2007 και 2009. Η 5η θέση στο Πανευρωπαϊκό του 2009 αποτελεί και τη σημαντικότερη επιτυχία της. Το 2010 συμμετείχε και στο Παγκόσμιο Πρωτάθλημα Γυναικών στην Τσεχία. Από τον Ιούλιο του 2018 έως τον Νοέμβριο του 2019 εκτελούσε χρέη τεχνικής διευθύντριας της γυναικείας ομάδας καλαθοσφαίρισης του Παναθηναϊκού. Παναθηναϊκός 1997-98: Πρωτάθλημα Ελλάδος 1999-00: Πρωτάθλημα & Κύπελλο Ελλάδος 2012-13: Πρωτάθλημα Ελλάδος Σπόρτιγκ 2003-04: Πρωτάθλημα Ελλάδος 2004-05: Κύπελλο Ελλάδος Εσπερίδες 2006-07: Κύπελλο Ελλάδος 2007-08: Πρωτάθλημα & Κύπελλο Ελλάδος 2008-09: Κύπελλο Ελλάδος Αθηναϊκός 2009-10: Πρωτάθλημα & Κύπελλο Ελλάδος, EuroCup 2010-11: Πρωτάθλημα & Κύπελλο Ελλάδος 2011-12: Πρωτάθλημα & Κύπελλο Ελλάδος Δήμητρα Καλέντζου, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Δήμητρα Καλέντζου, στατιστικά συμμετοχών στις διοργανώσεις της FIBA Europe. Δήμητρα Καλέντζου, στατιστικά στην επίσημη ιστοσελίδα του Παγκόσμιου Πρωταθλήματος 2010. Λιάκου, Βαρβάρα (2009). ««Συνέντευξη της Τούλας Καλέντζου στη FIBA»». Ιστότοπος WePlayBall.gr. http://www.weplayball.gr/index.php?option=com_content&view=article&id=863%3Akalentzou-fiba&catid=40%3Aeurobasket-2009&Itemid=75&lang=el. Χρυσανθοπούλου, Έφη (19 Σεπτεμβρίου 2010). ««Δεν μας αρκεί η συμμετοχή»». Συνέντευξη της Τούλας Καλέντζου στο www.sport-fm.gr.